Ole Stavad (S), 2006-10-05:
Vi må erkende, at det er blevet en lille smule sent, men som tillidsmænd må vi jo leve op til den forventning, der er til os.
Vi havde i Folketingets Kommunaludvalg for 14 dages tid siden besøg af otte borgmestre, der faktisk repræsenterede ni kommuner.
En enkelt var forhindret i selv at deltage.
De pågældende borgmestre kom fra partiet Venstre, Det Konservative Folkeparti, der var en enkelt borgmester, der repræsenterede en borgerliste, og der var også repræsentanter fra Socialdemokratiet.
De spurgte med én tunge, om ikke Folketingets Kommunaludvalg ville påtage sig den opgave at gå til regeringen og sige: Det, der er stillet i udsigt, har vi ikke fået.
Det var helt uafhængigt af, hvilket parti man kom fra.
Det ser jeg ikke mindst i relation til det forslag til vedtagelse, som de to regeringspartier og Dansk Folkeparti har fremsat, og til hvad statsministeren har understreget i sin replik, nemlig at aftalen og dens forudsætninger holdes.
De lovforslag, som indenrigsministeren fremsatte i Folketinget i foråret, og som er hele grundlaget, L 194 og L 195, stiller nogle helt præcise forventninger op med helt konkrete tal for, hvilken økonomi de enkelte kommuner kan påregne at få i 2007, det første år efter indførelsen af strukturreformen, og med den udligningsreform, der også var indeholdt i lovforslagene.
Regeringen har selv meget præcist taget udgangspunkt i sine egne tal, som var opridset kommune for kommune i lovforslaget sådan, at hvis gevinsten i en enkelt kommune er højere end det, der svarer til 0,2 skatteprocent, er kommunen tvunget til ved et lovindgreb at nedsætte skatten for 2007.
Hvis en kommune omvendt lider et større tab end det, der svarer til 0,2 skatteprocent, får den mulighed for efter eget valg at forhøje skatten for at dække den merudgift.
Det, som de ni kommuner havde med, var en konkret opgørelse, kommune for kommune, over de beløb, som regeringen havde lovet, som var Folketingets forudsætning for at vedtage lovgivningen, og som var forudsætningen, da man lavede kommuneaftalen i juni måned.
Der var på daværende tidspunkt ikke andre tal på bordet.
Hvis jeg som eksempel må tage Holstebro Kommune med en Venstreborgmester, som var en af dem, der var repræsenteret, og som var stillet i udsigt, at der ville komme en forbedring, der var så stor, at Holstebro Kommune blev tvunget til at nedsætte skatten, så kunne borgmesteren meddele, at man i stedet for får en manko, altså et manglende beløb på 29 mio. kr., men alligevel er tvunget til at nedsætte skatten.
Det tilsvarende gælder for andre.
Jeg rejste et enkelt spørgsmål i formiddag.
Det var der åbenbart en af de borgerlige borgmestre fra et af regeringspartierne, der fulgte med i, og derfor har jeg i dag fået en mail fra den pågældende borgmester.
Det er formentlig til mit personlige brug; i hvert fald vil jeg ikke, da jeg ikke har fået tilladelse til det, sige, hvem det er, men det er en borgmester, der er medlem af et af de to regeringspartier, som siger: Jeg var stillet i udsigt, at min kommune ville miste et beløb på 35,5 mio. kr.
Det reelle er, at vi har mistet 69 mio. kr., altså, som han skriver, 33,5 mio. kr. mere end det, regeringen stillede i udsigt.
Derfor må jeg indrømme, at det stødte mig en anelse – og jeg kan godt lide, at statsministeren sådan kan få smilet frem, lad os ikke være uenige om det – da jeg fik opfattelsen af, at statsministerens replik var en nedgøring af de reelle problemer, som borgerne oplever, fordi der er en lang række kommuner, der ikke får den økonomi stillet til rådighed, som regeringen stillede i udsigt, og som indenrigsministeren oplyste Folketinget om, kommune for kommune, da man vedtog lovgivningen.
Der var ikke nogen bemærkninger i det lovforslag, der antydede, at det her var meget usikre, skønnede tal, og det er endnu ikke lykkedes mig at finde en kommune, der har fået det beløb, som den var stillet i udsigt.
Indenrigsministeren siger, at alle pengene er givet ud, så nogen må have fået for mange eller i hvert fald mere end det, man var stillet i udsigt.
Det har jeg svært ved at få til at gå op, men jeg skal ikke komme med nogen påstande her.
Derfor vil jeg godt bede om et fuldstændig klart tilsagn fra statsministeren om, at den sætning, der er i den fremsatte vedtagelse om forudsætningerne, også omfatter, at man lever op til det, der var forudsætningen, da Folketinget vedtog lovforslag nr. L 194 i foråret, og som var forudsætningen, da man lavede kommuneaftalen.
Statsministeren har brugt udtrykket falske tal ganske mange gange de seneste dage.
Jeg kan ikke sidde tilbage med en anden oplevelse, end at indenrigsministeren – om det er bevidst eller ubevidst, jeg skal ikke tillægge nogen onde hensigter – har fremlagt falske tal for Folketinget, og at de falske tal har været grundlaget for de forventninger, for det, man troede man kunne regne med ude i kommunerne.
De borgmestre, der henvendte sig i Folketingets Kommunaludvalg, opfordrede os til at sørge for, at regeringen levede op til sine egne løfter.
Vil statsministeren give det løfte i dag?
Er det her noget, der er diskuteret i regeringen?
Fortalte indenrigsministeren statsministeren, inden statsministeren brugte formuleringen falske tal, at den, der har leveret flest falske tal til Folketinget, til kommunerne og til offentligheden, er indenrigsministeren selv.
Vi forsøgte at få et svar fra indenrigsministeren under spørgetiden i går.
Indenrigsministeren havde intet svar.
Hr. Thulesen Dahl sagde tidligere på dagen under debatten noget om, at det var sådan noget, der ændrede sig, og at det ville blive bedre i de pågældende kommuner.
Så undrer man sig jo over, at de kommuner, der er tvunget til at nedsætte skatten, fordi de har fået de store gevinster, jævnfør indenrigsministerens lovforslag, i mandags fik besked fra indenrigsministeren om, at de får 119 mio. kr. af de 196 mio. kr., der tilfalder særlig vanskeligt stillede kommuner.
Der er fusk i det her, og derfor vil jeg godt opfordre statsministeren til at give nogle klare tilsagn og til, at han måske overvejer, om det er klogt at beskylde andre meget håndfast for at benytte sig af falske tal, indtil han i hvert fald ved, hvorfor de tal, indenrigsministeren hidtil har forsynet Folketinget, kommunerne og offentligheden med, ikke passer med de konkrete beløb, der kan indgå i de enkelte kommuners budgetter, som de sidder og prøver på at få til at hænge sammen i øjeblikket.
Mange af de beløb er stærkt medvirkende til, at kommuner må foretage ganske dramatiske besparelser, som man ikke forventede på det tidspunkt, hvor man indgik kommuneaftalen.
Jeg forventer, at det her har en sådan karakter, at statsministeren vil ulejlige sig med at tage sagen så alvorligt, at han også er parat til at give et svar på de spørgsmål, jeg her har rejst.